Ringsprojekte 2017-18 : Aanbevelings op die web beskikbaar
Die aansoeke wat ringe vir 2017-18 by die Sinodale Kommissie ingedien het, is geëvalueer en aanbevelings vir goedkeuring op 1 Desember 2016 is gefinaliseer.
Klik hier om die aanbevelings te besigtig.
Ringe kan vertoë oor die bedrag wat aanbeveel word, per epos rig aan die Direkteur Sinode. Dit moet voor 15 November 2016 gedoen word.
Voorbidding vir Sinode van Oos-Kaapland se sitting gevra
Gemeentes in Oos-Kaapland begin gewoonlik vier Sondae voor die sinode byeenkom om voorbidding daarvoor te doen. Dit beteken dat gemeentes gevra word om vanaf Sondag 2 Oktober vir die Sinode voorbidding te doen. Die vergadering vind van 31 Oktober tot 3 November 2016 plaas. Dit is die twaalfde gewone vergadering. Die sakelys is hier elektronies beskikbaar.
Ds Eldré Bester tree as gebedskoördineerder op. Sy het ‘n pragtige Powerpoint-skyfie voorberei wat in die erediens gebruik kan word.
Biddag vir Reën : 2 Oktober
Die Moderamen van die Algemene Sinode versoek gemeentes om op Sondag 2 Oktober, tydens eredienste, voorbidding te doen vir reën. Groot dele van ons land is vasgevang in ‘n knellende droogte wat mens en dier raak.
Die ergste droogte in 112 jaar veroorsaak geweldige uitdagings oor ‘n wye spektrum. Voedselsekuriteit, die skuldlas van kommersiële en opkomende boere en die las op die finansies van gewone burgers wek groot kommer. Berekeninge toon aan dat basiese voedselpryse 35 persent duurder is as ‘n jaar gelede. Selfs voor die droogte het veertien miljoen van ons land se inwoners honger gaan slaap. Dié persentasie kan byna verdubbel sou die droogte voortduur. Dit gaan nie net om mens en dier binne ons eie konteks nie. Suid-Afrika is ook die graanskuur vir Botswana, Namibië, Swaziland, Lesotho, Zimbabwe en, Mosambiek.
Sakelys vir Oos-Kaaplandse Sinode 2016 beskikbaar
Die Sakelys / Agendaboek vir die Twaalfde Vergadering van die Sinode van die NG Kerk in Oos-Kaapland word hiermee digitaal gepubliseer.
Die vergadering vind van 31 Oktober tot 3 November 2016 by die Willows-Konferensiesentrum naby Port Elizabeth plaas.
Klik hier om die Sakelys / Agenda af te laai. Die papiergebaseerde Sakelys word aan die begin van Oktober na kerkkantore gepos vir die aandag van afgevaardigdes.
Gebed vir die verkiesing, Sondag 31 Julie, by die Pier, Hobiestrand
Sondag, 31 Julie, bid ‘n groep gelowiges om 16:00 saam by die pier te Hobiestrand, spesifiek vir ons land en die verkiesing. Almal is welkom om by hulle aan te sluit! Jy kan gerus hierdie video met vriende deel om hulle ook te nooi: